Mikko Rantanen lentää sunnuntaina Norjaan ja harjoittelee Storhamar IL -joukkueen mukana ainakin ensi viikon. Pelaaminen Norjassa ennen NHL-sopimuksen syntyä on teoriassa mahdollista.

Mikko Rantanen käväisee Norjassa harjoittelemassa. ZUMAWIRE/MVPHOTOS

Colorado Avalanchessa kolme kautta kiekkoillut Mikko Rantanen vetää hihastaan todellisen yllätyskortin. Huippuhyökkääjä treenaa ensi viikon Hamarin kaupungissa Norjassa. Syy Norjaan lähtöön on selvä. SIL:n joukkuetta valmentavat Miika Elomo ja Petteri Nummelin.

– Tunnen molemmat valmentajat entuudestaan. He ovat entisiä huippupelaajia ja heidän valmennukseen on mukava mennä. Tässä on mukana vähän seikkailuhenkeäkin. En ole ennen käynyt Norjassa, Rantanen sanoo Iltalehdelle.

– Lisäksi olosuhteet Hamarissa ovat kuulemma aivan huippuluokkaa.

Miika Elomo valmentaa Norjassa. Jaakko Stenroos/AOP

”Oletteko tosissanne?”

Storhamarin organisaatiossa ollaan innoissaan siitä, että yksi kiekkomaailman nuorista tähdistä saapuu kaupunkiin.

– On kunnianosoitus, että tuon tason jätkä kysyy meiltä, saako meidän rinkiin tulla harjoittelemaan. Mikon saapuminen on iso asia Storhamarin organisaatiolle ja koko Norjan jääkiekolle. Nyt nuoret pelaajat täällä pääsevät läheltä näkemään, miten kovan tason ammattilainen valmistautuu, harjoittelee ja palautuu. Kun kerroin seurajohdolle asiasta, oli heidän ensimmäinen kysymyksensä, että oletteko tosissanne, Miika Elomo kertoo.

– Mikko on lähtökohtaisesti täällä ensi viikon ja palaa sitten Turkuun. Mutta olemme alustavasti puhuneet, että treenaaminen meillä on mahdollista vielä myöhemmin syksylläkin. Meidän harjoituskeskuksemme on myös Norjan Jääkiekkoliiton harjoituskeskus. Olosuhteet ovat aivan eurooppalaista huippuluokkaa, Elomo jatkaa.

– Mulla on ollut Turussa ihan hyviä Jukka Koivun ja Vladimir Jursinov juniorin vetämiä jääharjoituksia. Olen käynyt jäällä vähän myös TPS:n kanssa, viimeksi tiistaina. Mutta nyt haen vähän uusia kokemuksia ja vaihtelua, Rantanen sanoo.

Kuivaharjoittelun Rantanen on suorittanut perinteisesti Hannu Rautalan johdolla.

Ex-TPS-tähti Petteri Nummelin toimii Storhamar IL:ssä apuvalmentajana. Jari Pekkarinen/AOP

Pelaaminen mahdollista?

Väkisin tulee mieleen sellainen ajatus, että Rantanen käy Norjassa myös tutustumassa olosuhteisiin mahdollista lyhyttä pelisopimusta varten. Rantasella ei tällä hetkellä ole sopimusta Coloradon kanssa. Osapuolten väliset neuvottelut uudesta paperista eivät ole kunnolla edes alkaneet.

– Mun sopimustilanteesta ei ole uutta kerrottavaa.

Kolmen erinomaisen NHL-kauden jälkeen Rantanen tulee tekemään seuraavaksi massiivisen kontrahdin. Miehen vuosipalkka noussee 10 miljoonaan dollarin tienoille. Isojen sopimusten syntyminen kestää aina, ja Rantanen voisi pelata Euroopassa ennen NHL-sopimuksen syntyä.

– Niin pitkälle ei ole ajatuksissa menty, että miettisin pelaamista Norjassa. Mikään sääntö sitä ei estä, joten teoriassa se on mahdollista. Mutta katsotaan ihan rauhassa.

Storhamarin organisaatiossa Rantasen kaltainen pelaaja otettaisiin avosylin vastaan.

– Tämä on kova spekulaatio. Minä ja Petteri toivomme, että Mikko saa asiansa kuntoon ja pelaa heti kauden alusta siellä, missä hänen kuuluukin pelata, eli NHL:ssä. Mutta jos sellainen tilanne tulisi vastaan, että Mikko täällä haluaisi pelata, niin totta kai se mahdollisuus olisi pyrittävä käyttämään, Elomo miettii.

Kalliit vakuutukset

Rantasen tilanteessa olevan rajoitetun vapaan agentin pitää tehdä NHL-sopimus ennen 1. joulukuuta. Jos sellainen ei joulukuun alkuun mennessä synny, ei pelaaja kaudella 2019–20 NHL:ssä kiekkoile. Rantasen kanssa samassa tilanteessa ovat muun muassa Patrik Laine ja Jesse Puljujärvi.

Tällaisessa tilanteessa Euroopassa pelaamisen suhteen kynnyskysymykseksi nousevat vakuutusmaksut. Niiden suuruutta on vaikea arvioida, mutta summat olisivat kovia ja tekevät Euroopassa pelaamisesta epätodennäköistä.

Lisäksi tiistaina sveitsiläinen ZSC Lions ilmoitti keskustelleensa Toronto Maple Leafsin kanssa sopimuksesta neuvottelevan Mitch Marnerin kanssa. Rajoitettu vapaa agentti Marner saattaa siirtyä Sveitsiin harjoittelemaan.